b'\n_START_ARTICLE_\nAir Fijin lento 121\n_START_SECTION_\nTapahtumat\n_START_PARAGRAPH_\nLento 121 l\xc3\xa4hti Suvasta kello 5.25. Kyydiss\xc3\xa4 oli 15 matkustajaa ja kaksi miehist\xc3\xb6n j\xc3\xa4sent\xc3\xa4, joista yhdeks\xc3\xa4n oli fid\xc5\xbeil\xc3\xa4isi\xc3\xa4, viisi australialaisia, yksi japanilainen, yksi kiinalainen ja yksi uusiseelantilainen. Miehist\xc3\xb6 kertoi 5.33 Suvan lennonjohdolle lent\xc3\xa4v\xc3\xa4ns\xc3\xa4 6\xc2\xa0000 jalan korkeudella suoralla reitill\xc3\xa4 kohti Nadia. Koneesta oli tarkoitus ottaa yhteys Nadin lennonjohtoon kello 5.35, mutta mit\xc3\xa4\xc3\xa4n ei kuulunut, eik\xc3\xa4 miehist\xc3\xb6 vastannut radioviestihin._NEWLINE_Kone sy\xc3\xb6ksyi maahan noin 15 minuuttia lentoonl\xc3\xa4hd\xc3\xb6n j\xc3\xa4lkeen. Koneen oikea siipi osui rinteess\xc3\xa4 kasvaneeseen puuhun, mink\xc3\xa4 j\xc3\xa4lkeen kone hajosi osiin ja t\xc3\xb6rm\xc3\xa4si rinteeseen 1,3 kilometrin p\xc3\xa4\xc3\xa4ss\xc3\xa4 ensimm\xc3\xa4isest\xc3\xa4 osumapaikasta. Koneen hylky n\xc3\xa4htiin piakkoin etsint\xc3\xb6ihin osallistuneesta helikopterista, eik\xc3\xa4 onnettomuuspaikalla n\xc3\xa4kynyt merkkej\xc3\xa4 eloonj\xc3\xa4\xc3\xa4neist\xc3\xa4._NEWLINE_Ruumiiden poistamista onnettomuuspaikalta hidasti paikan syrj\xc3\xa4isyys: l\xc3\xa4himp\xc3\xa4\xc3\xa4n kyl\xc3\xa4\xc3\xa4n oli kuuden tunnin k\xc3\xa4velymatka, autoteit\xc3\xa4 alueella oli v\xc3\xa4h\xc3\xa4n ja puhelinyhteytt\xc3\xa4 ei lainkaan. Useat ruumiista olivat onnettomuuden j\xc3\xa4ljilt\xc3\xa4 pahasti silpoutuneita ja jumissa koneen hylyss\xc3\xa4. My\xc3\xb6s pelastuskaluston puute viivytti ruumiiden irrottamista ja siirt\xc3\xa4mist\xc3\xa4 paikalta.\n_START_SECTION_\nOnnettomuuden syyt\n_START_PARAGRAPH_\nOnnettomuuden tutki Fid\xc5\xbein siviili-ilmailuviranomainen yhdess\xc3\xa4 Australian Transport Safety Bureaun kanssa. Tutkinnassa selvisi, ett\xc3\xa4 miehist\xc3\xb6 oli ilmoittanut lent\xc3\xa4v\xc3\xa4ns\xc3\xa4 6\xc2\xa0000 jalassa, mutta laskeutui silti minimikorkeuden (5\xc2\xa0400 jalkaa) alapuolelle, mik\xc3\xa4 johti ensimm\xc3\xa4iseen osumaan._NEWLINE_Kapteenin todettiin lev\xc3\xa4nneen ennen onnettomuuslentoa liian v\xc3\xa4h\xc3\xa4n ja nauttineen l\xc3\xa4\xc3\xa4kinn\xc3\xa4llist\xc3\xa4 k\xc3\xa4ytt\xc3\xb6\xc3\xa4 suuremman m\xc3\xa4\xc3\xa4r\xc3\xa4n antihistamiinia ennen lentoa, mik\xc3\xa4 vaikutti h\xc3\xa4nen kykyyns\xc3\xa4 lent\xc3\xa4\xc3\xa4 konetta turvallisesti. Lis\xc3\xa4ksi kapteenin veli kertoi h\xc3\xa4nen juoneen alkoholia viel\xc3\xa4 alle nelj\xc3\xa4 tuntia ennen lentoa.'